冬宵家會餞李郎司兵赴同州
作者：岑參
朝代：唐

paragraphs: 急管雜青絲，玉瓶金屈巵。
寒天高堂夜，撲地飛雪時。
賀君關西掾，新綬腰下垂。
白面皇家郎，逸翮青雲姿。
明旦之官去，他辰良會稀。
惜別冬夜短，務歡盃行遲。
季女猶自小，老夫未令歸。
且看匹馬行，不得鳴鳳飛。
昔歲到馮翊，人煙接京師。
曾上月樓頭，遙見西嶽祠。
沙苑逼官舍，蓮峰壓城池。
多暇或自公，讀書復彈棊。
州縣信徒勞，雲霄亦可期。
應須力爲政，聊慰此相思。